། སངས་རྒྱས་ཐམས་ཅད་ཀྱི་སྐུ་རྡོ་རྗེ་དག་པ་གཉིས་ལྡན་སྤྲུལ་སྐུ་ཐོབ་པའི་སྐལ་ལྡན་དུ་བྱའོ། «།ཞེས་གཟེངས་བསྟོད། » རྗེ་བཙུན་བླ་མའི་སྐུ་གསུང་ཐུགས༔ འགྲོ་དྲུག་ཀུན་གྱི་སྐྱབས་གཅིག་པུ༔ ཡོན་ཏན་རྒྱ་ཆེ་མཁྱེན་མཛད་པའི༔ འབྲས་བུ་སྨིན་པའི་བཀྲ་ཤིས་ཤོག༔ ཨོྃ་སུ་པྲ་ཏིཥྛ་བཛྲ་ཡེ་སྭཱ་ཧཱ༔ «ཞེས་མེ་ཏོག་གཏོར་རོ། » །དེ་ནས་བགྲོད་པ་གཉིས་པ་གསང་བ་བྱང་ཆུབ་སེམས་ཀྱི་དབང་བསྐུར་བ་ལ། བྷནྡྷ་འདི་ཉིད་ཐ་མལ་པ་མ་ཡིན་ཞིང་ཟླ་གམ་བདེ་ཆེན་དབང་གི་ཕོ་བྲང་དུ་མོས་པའི་དབུས་སུ། དཀྱིལ་འཁོར་གྱི་གཙོ་བོ་ཡབ་ཡུམ་གོ་ཆའི་ལྷ་ཚོགས་དང་བཅས་པ་སྦྱོར་བ་མཛད་པའི་བདེ་ཆེན་གྱི་སྒྲས་ཕྱོགས་བཅུའི་བདེ་གཤེགས་ཁྲོ་བོ་རབ་འབྱམས་སྤྱན་དྲངས། ཡབ་ཀྱི་ཞལ་དུ་ཞུགས། ཐུགས་ཀར་བྱང་ཆུབ་ཀྱི་སེམས་ཞུ་བ་མཁའ་གསང་ནས་ཡབ་ཀྱི་བྱང་སེམས་དྲི་མ་མེད་པའི་མདངས་ཅན་དང་། ཡུམ་གྱི་བྱང་སེམས་མཚལ་ཞུན་ལྟ་བུ་ལྷན་ཅིག་ཏུ་བབས་པ་བྷནྡྷའི་བདུད་རྩི་དང་གཉིས་སུ་མེད་པར་འཁྱིལ་བའི་ཡེ་ཤེས་ཀྱི་བདུད་རྩི་ཆེན་པོ་དངོས་གྲུབ་ཀྱི་དབྱིབས་སུ་གྱུར་པ་འདི་ཉིད། ཁྱེད་རང་རྣམས་ཀྱི་མགྲིན་པར་བཞག་ཅིང་མྱངས་པ་ལ་བརྟེན་ནས། ལུས་ཀྱི་རྩ་ཁམས་ཐམས་ཅད་བདུད་རྩི་དཀར་དམར་གྱིས་ཁེངས་པས་ཞུ་བདེ་ལྷན་ཅིག་སྐྱེས་པའི་ཡེ་ཤེས་བདེ་སྟོང་ཟག་པ་མེད་པ་ཉམས་སུ་མྱོང་བའི་མོས་པ་མཛོད། «ཅེས་ཐོད་པ་མགྲིན་པར་བསྐུར་ཞིང་། » ཧཱུྃ༔ སྤྲོས་བྲལ་རང་བྱུང་བྷནྡྷ་རུ༔ དམ་ཚིག་བླ་མེད་རྫས་ཀྱིས་བཀང་༔ ཁྲག་འཐུང་ཡབ་ཡུམ་ངོ་བོ་ཉིད༔ དབང་བསྐུར་ལོངས་སྐུའི་རྩལ་ལྡན་ཤོག༔ ཨོྃ་པདྨ་ཧེ་རུ་ཀ་ཀྲོ་ཏི་མུཾ་ཝཱཀྐ་ཨ་བྷི་ཥིཉྩ་མུཾ༔ «ཞེས་བདུད་རྩི་བླུད། » དེ་ལྟར་ཀུན་རྫོབ་བྱང་ཆུབ་སེམས་ཀྱི་དཀྱིལ་འཁོར་དུ་བླ་མ་ལོངས་སྤྱོད་རྫོགས་པའི་སྐུ་ལས་སྤྲོས་མེད་ངེས་པ་དོན་གྱི་དབང་ཐོབ། ངག་གི་སྒྲིབ་པ་དག །རང་བྱིན་བརླབས་ཀྱིས་རྫོགས་རིམ་གཏུམ་མོ་བསྒོམ་པ་ལ་དབང་། ལས་རླུང་དབང་དུ་སྡུད་པས་ལས་ཐམས་ཅད་འགྲུབ། བཅུ་པ་ཆོས་ཀྱི་སྤྲིན་གྱི་ས་ནོན། སངས་རྒྱས་ཐམས་ཅད་ཀྱི་གསུང་རྡོ་རྗེའི་ཡེ་ཤེས་ལྔ་ལྡན་ལོངས་སྤྱོད་རྫོགས་སྐུ་འཐོབ་པའི་སྐལ་ལྡན་དུ་བྱས་སོ། །«ཞེས་རྟོགས་པ་བསྐྱེད། » ཀ་དག་རྟོག་མེད་ནམ་མཁའི་སྙིང་པོ་ཅན༔ སྒྱུ་མའི་གར་གྱིས་གཟུགས་སྐུའི་རྣམ་རོལ་སྟོན༔ བདེ་ཆེན་དབྱིངས་རིག་ངོ་བོ་ལམ་གྱི་མཆོག༔ ཟག་མེད་དགའ་བཞི་རྒྱས་པའི་བཀྲ་ཤིས་ཤོག༔ «ཅེས་མེ་ཏོག་གཏོར་རོ། » །བགྲོད་པ་གསུམ་པ་གཟུངས་མའི་ལུས་ཀྱི་དཀྱིལ་འཁོར་དུ་ཤེས་རབ་ཡེ་ཤེས་ཀྱི་དབང་བསྐུར་བ་ལ། སློབ་དཔོན་ཆེན་པོའི་ཐུགས་ཀ་ནས་བྱུང་བའི་ལྷ་མོ་རྡོ་རྗེ་རྣལ་འབྱོར་མ། དམར་མཐིང་བཅུ་དྲུག་ལོན་པའི་ན་ཚོད་གཟུགས་དང་ལང་ཚོ་ཕུན་སུམ་ཚོགས་པ། གཅེར་བུ་བདེ་ཉམས་དང་ལྡན་པའི་གནས་ལྔར་འབྱུང་ལྔ་དག་པའི་མཁའ་འགྲོ་རིགས་ལྔ་གསལ་བ། ཁྱེད་རང་རྣམས་དཔལ་ཆེན་དབང་གི་རྒྱལ་པོ་དམར་ལ། གཅེར་བུ་རུས་རྒྱན་ཅན་བདེ་སྟོང་གི་ཉམས་དང་ལྡན་པའི་གནས་ལྔར། དུག་ལྔ་དག་པའི་ཡེ་ཤེས་ཀྱི་དཔའ་བོ་སྡེ་ལྔར་གསལ་ཞིང་ཟུང་འཇུག་དགྱེས་རྒུར་རོལ་པས། བདེ་ཆེན་ལྷན་ཅིག་སྐྱེས་པའི་ཡེ་ཤེས་དགའ་བཞིའི་དཔལ་ལ་ལོངས་སྤྱོད་པའི་འདུན་པ་མཛོད། «ཅེས་རིག་མ་ཐོགས་ལ། » ཧཱུྃ༔ གསང་བ་ཤེས་རབ་བདེ་བའི་གྲོགས༔ མཉེན་ལྕུག་འཁྲིལ་ལྡེམ་བརྡ་སྐད་འབྱིན༔ འདི་བསྟེན་བདེ་སྟོང་དབབ་འདྲེན་བཟུང་༔ དཀྱིལ་འཁོར་བསྒོམ་པའི་དབང་ཐོབ་ཤོག༔ ཨོཾ་ཨ་ནུ་ཏཱ་ར་ཡ་ཧོཿ རཱ་ག་ཡ་སཏྭཾ་པྲ་མོ་ཏི་རི་མི་དྷརྨ་ཧོཿ «ཞེས་སློབ་བུས་འཁྱུད་རྒྱ་བྱ། » དེ་ལྟར་ཁྱེད་རང་ཡབ་ཡུམ་གཉིས་ཀ་ལྷར་འདུ་ཤེས་པ་དང་། མཁའ་གསང་རྡོ་རྗེ་དང་པདྨར་འདུ་ཤེས་པ་དང་། ཡིད་ཆོས་སུ་འདུ་ཤེས་པ་སྟེ་འདུ་ཤེས་གསུམ་གྱིས་སྙོམས་པར་འཇུག་པའི་དུས་སུ། མངོན་སུམ་དུ་གཞོན་ནུ་མ་ལ་བདེ་བའི་རོ་མྱོང་བ་ལྟར། ཡས་བབས་མས་བརྟན་གྱི་དགའ་བ་བཞི་ཉམས་སུ་མྱོང་སྟེ། དབྱེར་མེད་ཀྱི་དུས་སུ་རླུང་དབུ་མར་ཚུད་པས་བརྗོད་བྲལ་ལྐུགས་པས་རྨི་ལམ་མཐོང་བ་ལྟར་བརྗོད་བྱ་ཁ་ལས་འདས་ཏེ་ཚིག་གིས་མཚོན་དུ་མེད་པ། རོ་གཅིག་གི་དུས་སུ་བདེ་སྟོང་དུ་འཛིན་པ་གཞི་ལ་ཐིམ་པས་ཁྱབ་བརྡལ་ཆེན་པོ་ངོས་བཟུང་དང་བྲལ་བ་བློ་འདས་ཟང་ཐལ་གཅིག་ཏུ་སྤྱོད་པའོ། «།ཞེས་ངོ་སྤྲད། » དེ་ལྟར་ཡུམ་མཁའ་རྣམ་པར་དག་པའི་དཀྱིལ་འཁོར་དུ། བླ་མ་ལོངས་སྤྱོད་རྫོགས་པའི་སྐུ་ལ་ཤིན་ཏུ་སྤྲོས་མེད་ཨ་ནུ་ཡོ་གའི་ཤེས་རབ་ཡེ་ཤེས་ཀྱི་དབང་ཐོབ། ཡིད་ཀྱི་སྒྲིབ་པ་དག །ལྷན་སྐྱེས་ཀྱི་ཡེ་ཤེས་མངོན་དུ་བྱས། ཐིག་ལེ་བདེ་ཆེན་བསྒོམ་པ་ལ་དབང་། དབྱིངས་མི་ཤིགས་པ་མཆོག་གི་ལས་ཐམས་ཅད་གྲུབ། བཅུ་གཉིས་པ་མ་ཆགས་པདྨ་ཅན་གྱི་ས་ནོན། རྒྱལ་བ་ཐམས་ཅད་ཀྱི་ཐུགས་རྡོ་རྗེ་དང་གཉིས་སུ་མེད་པ་ཆོས་སྐུ་བདེ་བ་ཆེན་པོ་ཐོབ་པའི་སྐལ་ལྡན་དུ་བྱས་སོ། །«ཞེས་རྟོགས་པ་བསྐྱེད། » དུས་གསུམ་སངས་རྒྱས་ཀུན་བཟང་ཡབ་ཡུམ་དང་༔ དགའ་རབ་ཤྲཱི་སེང་རིག་འཛིན་བརྒྱ་རྩ་བརྒྱད༔ རྩ་གསུམ་ལྷ་དང་མཁའ་འགྲོ་ཆོས་སྐྱོང་གིས༔ སྐུ་གསུང་ཐུགས་ཀྱི་བཀྲ་ཤིས་སྨོན་ལམ་སྩོལ༔ ཟུང་འཇུག་དགའ་བཞིའྀ་གྲོལ་ལམ་རྣམ་པ་བརྒྱད༔ ཡས་བབས་མས་བརྟན་ཕོ་ཉ་ཌཱཀྐིའི་དབྱིངས༔ གེགས་མེད་གསང་སྔགས་རླབས་ཆེན་འཛིན་པ་ཡི༔ དཀྱིལ་འཁོར་རྒྱ་མཚོའི་ཡང་དག་དོན་ལྡན་ཤོག༔ ཨོཾ་མ་ཧཱ་གུ་རུ་མུ་ཊཱ་གུ་ཧྱ་སརྦ་ཧྲཱིཿ «ཞེས་མེ་ཏོག་གཏོར་རོ། » །བགྲོད་པ་བཞི་པ་རང་བྱུང་ཡེ་ཤེས་ཀྱི་དབང་བསྐུར་བ་ལ། ཁྱེད་རང་རྣམས་ཕན་ཚུན་མ་རེག་པར་རྣམ་སྣང་ཆོས་བདུན་དྲང་པོར་བསྲངས་ནས་ལུས་སོག་ཕོན་གྱི་ཐག་པ་ཆད་པ་ལྟར་ཤིག་གེ །ངག་པི་ཝང་གི་རྒྱུན་ཐག་ཆད་པ་ལྟར་ཝང་ངེ་། སེམས་ནམ་མཁའ་རྡུལ་དང་བྲལ་བ་ལྟར་སང་ངེ་ཞོག་ཅིག །དེ་ལྟར་བཞག་པས་སེམས་ཞེས་བྱ་བ་གཟུགས་དབྱིབས་ཁ་དོག་དངོས་པོ་མཚན་མ་ཅན་དུ་མ་གྲུབ་པས་རྟག་པའི་མཐའ་ལས་གྲོལ་བ་ཆོས་སྐུ་བློ་འདས་ཡེ་ནས་སྟོང་པ། དེའི་མདངས་མ་འགགས་པ་འཁོར་འདས་ཀྱི་བདེ་སྡུག་ཐམས་ཅད་ཤར་བའི་གཞིར་གྱུར་པས། ཆད་པའི་མཐའ་ལས་གྲོལ་བ། རང་བཞིན་གསལ་ལ་མི་དམིགས་ཤིང་རྒྱ་ཆད་ཕྱོགས་ལྷུང་དང་བྲལ་ཏེ་ཀ་དག་ཏུ་རྫོགས་པའི་རིག་པ་བསལ་བཞག་དང་བྲལ་བ་ཡེ་ནས་རང་བྱུང་འོད་ཀྱི་སྙིང་པོར་སྐུ་གསུམ་གྱིས་མཚོན་པ། སྟོང་པ་ཆོས་སྐུ་སེམས་ཀྱི་གཞི། གསལ་བ་ལོངས་སྐུ་སེམས་ཀྱི་ངོ་བོ། ཐུགས་རྗེ་སྤྲུལ་སྐུ་སེམས་ཀྱི་ངེས་ཚིག་སྟེ། ཆོས་ལོངས་སྤྲུལ་གསུམ། གཞི་ལམ་འབྲས་གསུམ་སོགས་མཚན་དོན་ཇི་ལྟར་སྦྱར་ཡང་གཞན་ནས་བཙལ་དུ་མེད་པར་གདོད་མ་ནས་ལྷུན་གྲུབ་ཏུ་གནས་པས། དེང་ཕྱིན་ཆད་འཛིན་མེད་ངོ་བོ་རང་གསལ་ཡེ་ཤེས་ཆེན་པོ་ལ་སྤྱོད་པའི་ངེས་ཤེས་བརྟན་པོ་མཛོད། «ཅེས་མན་ཤེལ་ཐོགས་ལ། » ཧཱུྃ༔ ཀུན་གཞི་མ་བཅོས་སྟོང་པའི་དབྱིངས༔ རང་བྱུང་རིག་པ་ལམ་གྱིས་ཤར༔ སྣ་ཚོགས་འཛིན་མེད་དེ་བཞིན་ཉིད༔ ཀ་དག་དབྱིངས་རིག་དབང་ཐོབ་ཤོག༔ ཨོཾ་དྷརྨ་ཀཱ་ཡ་སཾ་བྷོ་ཀཱ་ཡ་ནིརྨཱ་ཀཱ་ཡ་བི་ཤྭ་ཛྙཱ་ན་ཧྲཱི་ད་ཧཱུྃ༔ «ཞེས་སྙིང་ཁར་བཞག་ལ། » དེ་ལྟར་དོན་དམ་བྱང་ཆུབ་སེམས་ཀྱི་དཀྱིལ་འཁོར་དུ། དེ་ཁོ་ན་ཉིད་རབ་ཏུ་སྤྲོས་མེད་ཨ་ཏི་རིག་པ་རྩལ་གྱི་དབང་ཐོབ། སྒོ་གསུམ་གྱི་སྡིག་ལྟུང་ཤེས་བྱའི་དྲི་མ་དང་བཅས་པ་སྦྱངས། ཆོས་ཉིད་ཁྱབ་བརྡལ་ཆེན་པོ་བསྒོམ་པའི་སྐལ་བ་དང་། ཉམས་རྟོགས་ཡོན་ཏན་སོགས་རྒྱས་པའི་ལས་གྲུབ། བཅུ་གསུམ་པ་རྡོ་རྗེ་འཛིན་པའི་ས་ནོན། སངས་རྒྱས་ཐམས་ཅད་ཀྱི་སྐུ་གསུང་ཐུགས་ཡོན་ཏན་ཕྲིན་ལས་ཀྱི་རྡོ་རྗེ་ངོ་བོ་ཉིད་སྐུ་འཐོབ་པའི་སྐལ་ལྡན་དུ་བྱས་སོ། །«ཞེས་རྟོགས་པ་བསྐྱེད་ལ་མེ་ཏོག་གཏོར་ཞིང་། » ཨོཾ་ཨཱཿཧཱུྃ་ཧྲཱིཿ རྡོ་རྗེ་ཐེག་པའི་བསྟན་པ་དར་བ་དང་༔ བླ་མེད་ཆོས་ཀྱི་གཎྜི་སྒྲོགས་པར་ཤོག༔ ཞི་རྒྱས་དབང་དྲག་ལ་སོགས་ཕྲིན་ལས་རྣམས༔ ཐོགས་པ་མེད་པར་རྟག་ཏུ་འགྲུབ་པར་ཤོག༔ བསླབ་གསུམ་ཆོས་ཀྱི་རྒྱལ་མཚན་འཛུགས་པ་དང་༔ སྲིད་མཐའི་སྡུག་བསྔལ་རྒྱ་མཚོ་སྐེམ་པར་ཤོག༔ ཧཱུྃ༔ རྒྱ་གར་ཡུལ་དུ་སྐུ་འཁྲུངས་པའི༔ རྗེ་བཙུན་པདྨ་བཛྲ་ཞེས༔ བདེ་ཆེན་ཡུམ་མཆོག་མནྡ་ར༔ པད་འབྱུང་ཡབ་ཡུམ་བཀྲ་ཤིས་ཤོག༔ ཙནྡན་ནགས་སུ་སྤྱོད་པར་གཤེགས༔ སྟག་ཞོན་རྡོ་རྗེ་གྲོ་བོ་ལོད༔ བཀྲ་ཤིས་ཁྱེའུ་འདྲེན་མཚན་ལྡན་ལྕམ༔ དྲག་པོ་ཡམ་ཡུམ་བཀྲ་ཤིས་ཤོག༔ མཆིམས་ཕུ་བདེ་གཤེགས་སྒྲུབ་པ་མཛད༔ གྲུབ་ཐོབ་རྒྱལ་པོ་ཟིལ་གནོན་ཞབས༔ ཟུང་འཇུག་དབྱིངས་ཕྱུག་མཚོ་རྒྱལ་མ༔ རིག་འཛིན་ཡབ་ཡུམ་བཀྲ་ཤིས་ཤོག༔ ཟབ་རྒྱའི་གནས་མཆོག་གཏེར་གྱི་སྒྲོམ༔ ཀེའུ་རི་གསང་བ་བྲག་གི་རྫོང་༔ དྲེགས་སྡེ་སྲུང་མས་བྱ་ར་མཛད༔ ཆོས་སྐྱོང་གཏེར་སྲུང་བཀྲ་ཤིས་ཤོག༔ «ཅེས་སོགས་བཀྲ་ཤིས་རྒྱས་པར་བརྗོད༔» རྗེས་སུ་དབང་སྲོག་འཛིན་པར་བྱེད་པ་དམ་ཚིག་ཡིན་ཏེ། ཀློང་གསལ་ལས། གསང་སྔགས་སྲོག་ནི་དམ་ཚིག་སྟེ། ཁྱད་པར་སྨིན་བྱེད་དབང་དང་ནི། །གྲོལ་བར་བྱེད་པའི་གདམས་པ་ལ། །བླ་མ་མཆོག་བསྟེན་འགྲུབ་གྱུར་ཅིང་། །དེ་ཡི་རྩ་བ་དམ་ཚིག་སྲུངས། །ཞེས་པ་དང་། ཇི་ལྟར་བསྲུང་ན། སྒྲ་ཐལ་འགྱུར་ལས། དབང་བརྟེན་པ་ཡི་དམ་ཚིག་བཤད༔ དབྱེ་ན་བརྗོད་ཀྱིས་མི་ལངས་ཀྱང་༔ མདོར་བསྡུས་སྐུ་དང་གསུང་དང་ཐུགས༔ རྣལ་འབྱོར་ལུས་ངག་ཡིད་ལ་སྦྱར༔ དམིགས་པ་བླ་མ་རྡོ་རྗེ་མཆེད༔ བསྲུང་བའི་ཡུལ་གྱི་རྣམ་པར་དབྱེ༔ རྡོ་རྗེ་གསང་བའི་གནད་བཟུང་བྱ། །ཞེས་སྔགས་བླ་མེད་ཀྱི་དོན་ལ་དམ་ཚིག་གི་རྣམ་དབྱེ་དང་བསྲུང་ཚུལ་དཔག་ཏུ་མེད་པར་གསུངས་ཀྱང་། རྩ་བ་སྐུ་གསུང་ཐུགས་ཀྱི་དམ་ཚིག་ལ་འདུས་ཏེ། སྐུའི་དམ་ཚིག་ཏུ་གཞན་ཕྱི་ནང་སྣོད་བཅུད་ཐམས་ཅད་ལ་མ་དག་པའི་འཛིན་རྟོག་སྤངས་ཏེ་ཡི་དམ་ལྷའི་བསྐྱེད་རིམ་རྒྱུན་ཆད་མེད་པར་བསྒོམ། གསུང་གི་དམ་ཚིག་ཡར་སངས་རྒྱས་ནས་མར་གང་ཟག་ཕལ་པ་ཡན་གྱི་གསུང་རབ་མི་བརྙས་སྣོད་བཅུད་འབྱུང་བའི་སྒྲ་ཐམས་ཅད་སངས་རྒྱས་ཀྱི་གསུང་དུ་མོས་པའི་སྔགས་ཀྱི་རྣལ་འབྱོར་དང་མ་བྲལ་བར་བྱ། ཐུགས་ཀྱི་དམ་ཚིག་ཏུ་མི་དགེ་བའི་རྟོག་པ་སྐད་ཅིག་མ་ཡན་ཆད་སྤངས་ལ། ཕན་དགེ་བྱང་ཆུབ་ཀྱི་སེམས་རྒྱུན་ཆད་མེད་པར་ཆོས་ཐམས་ཅད་དེ་བཞིན་ཉིད་ཀྱི་ཏིང་ངེ་འཛིན་ལས་མ་གཡོས་པར་བྱ། གལ་ཏེ་དམ་ཚིག་ལས་ཉམས་ན་གནས་སྐབས་དང་མཐར་ཐུག་གི་བདེ་བ་སྟོར་བ་ཡིན་ཏེ། ཀློང་གསལ་ལས། བླ་མ་དང་ནི་དབང་མཆོག་གི །གསུང་དང་རྒྱུད་ལས་འགལ་བ་ན། །ན་རཀ་སྡུག་བསྔལ་མྱོང་བར་འགྱུར། །ཞེས་དང་། ཇི་བཞིན་མ་འགལ་བར་བསྒྲུབས་པའི་ཡོན་ཏན་ནི། དེ་ཉིད་ལས། བཀའ་དང་མ་འགལ་ཡོན་ཏན་ནི། །ཆོས་སྐུ་ཀུན་ཏུ་བཟང་པོ་འགྲུབ། །ཕྲིན་ལས་བཞི་ལ་ཐོགས་པ་མེད། ཅེས་གསུངས་པ་བཞིན། དམ་ཚིག་གི་གནས་རྣམས་ལ་ཉེ་བར་གནས་པར་བགྱིད་སྙམ་པ་འདིའི་རྗེས་ཟློས་མཛོད། གཙོ་བོ་རྡོ་རྗེ་འཛིན་པ་ཆེས༔ དམ་པའི་བཀའ་ནི་ལེགས་བསྩལ་པ༔ དམ་ཚིག་མ་གཡེལ་སྲོག་ལྟར་བསྲུང་༔ «ལན་གསུམ། » དེ་ལྟར་དབང་བསྐུར་བའི་སླཽབ་བུས་སློབ་དཔོན་གྱི་དགྱེས་པ་སྐོང་དགོས་ཏེ། རིག་པ་རང་ཤར་ལས། དེ་ལྟར་མན་ངག་སློབ་དཔོན་ལ། ཁུ་བོ་ཕ་དང་མ་དང་མིག །བུ་དང་ཆུང་མ་ནོར་དང་མཆོག །སྒོ་གསུམ་ཟོལ་ཟོག་མེད་པ་ཡིས། །རབ་ཏུ་གཅེས་དང་ཡིད་འཐད་འབུལ། །ཞེས་དང་། དེ་ལྟར་མཉེས་པའི་ཡོན་ཏན་ཡང་། དེ་ཉིད་ལས། བརྟེན་པ་དེ་ལ་ཡོན་ཏན་ནི། །དཔག་བསམ་ཤིང་དང་ཡིད་བཞིན་ནོར། །འདོད་འཇོའི་བ་དང་འདྲ་བ་ཡི། །ཡོན་ཏན་དཔག་ཏུ་མེད་པ་འཐོབ། །ཅེས་གསུངས་པས། གསང་བ་ཟབ་མོའི་དབང་བཞི་ལེགས་པར་ཐོབ་པའི་གཏང་རག་གི་ཡོན་དུ་ཏུ་མཎྜལ་འབུལ་བར་ཞུ། «ཞེས་མཎྜལ་འབུལ། » དེ་ལྟར་ལུས་ལོངས་སྤྱོད་ཐམས་ཅད་དེང་ནས་བླ་མ་ལ་འབུལ་བས་ཆ་ཤས་ནས་སྤྱད་དུ་གསོལ་སྙམ་པ་འདི་ཡི་རྗེས་ཟློས་མཛོད། དེང་ནས་ཉིད་ཀྱི་བྲན་དུ་མཆིས༔ རྗེ་ཡིས་སློབ་མར་བཟུང་ནས་སུ༔ རྒྱ་ཆེན་སྤྱོད་ལ་སྐྱོང་དུ་གསོལ༔ «ལན་གསུམ། » དེ་ནས་རང་གཞན་གྱི་དོན་རྒྱ་ཆེན་འགྲུབ་པའི་དགེ་བ་སེམས་ཅན་གྱི་དོན་དུ་བསྔོ་བར་མ་བྱས་ན་ལས་མཐའ་མི་བཙན་པས། འདི་ལྟར་བཟང་པོ་སྤྱོད་པའི་སྨོན་ལམ་གྱི་མདོ་ལས། དུས་གསུམ་གཤེགས་པའི་རྒྱལ་བ་ཐམས་ཅད་ཀྱི། །ཞེས་དང་། ཇི་ཙམ་ལས་དང་ཉོན་མོངས་མཐར་གྱུར་པ། །བདག་གི་སྨོན་ལམ་མཐའ་ཡས་དེ་ཙམ་མོ། །ཞེས་གསུངས་པ་བཞིན་རང་གཞན་རྣམས་ཀྱི་དུས་གསུམ་དུ་བསགས་པའི་དགེ་ཚོགས་རྣམས་སེམས་ཅན་ཐམས་ཅད་བྱང་ཆུབ་ཀྱི་རྒྱུར་བསྔོ་ཞིང་སྨོན་ལམ་རྣམ་པར་དག་པས་མཚམས་སྦྱོར་ཀྱང་གནང་བར་ཞུ། བསོད་ནམས་འདི་ཡིས་ཐམས་ཅད་གཟིགས་པ་ཉིད། «།སོགས་བརྗོད་ལ་སློབ་མ་རྣམས་གྲོལ་ལོ། །གསུམ་པ་རྗེས་ཀྱི་རིམ་པ་ཚོགས་ལ་རོལ་ཞིང་ལྷག་གཏོར་ཐུགས་དམ་བསྐུལ་བ་ཆད་བརྟན་རྟ་བྲོ་མཆོད་བསྟོད་བཟོད་གསོལ་རྣམས་ལས་གཞུང་ལྟར་བྱ། དཀྱིལ་འཁོར་རས་བྲིས་ཡིན་ན་བརྟན་བཞུགས་དང་། རྡུལ་ཚོན་དང་འབྲུ་ཚོམ་སོགས་ལ་གཤེགས་བསྡུ་བྱ། རྫོགས་རིམ་བསྔོ་སྨོན་ཤིས་བརྗོད་སོགས་ལས་གཞུང་བཞིན་བྱ། » «ཆེ་མཆོག་ཐོད་ཕྲེང་སྐུ་ལྔ་རིགས་འདུས་ཀྱི། །སྨིན་ལམ་དབང་ཁྲིད་རྡོ་རྗེ་སྤྱི་བླུགས་ཞེས། །རང་ཉིད་ཐོས་བསམ་རྣམ་དཔྱོད་མཐུ་དམན་ཞིང་། །ཡུན་རིང་བསྒོམས་པའི་ཉམས་མྱོང་ཅུང་ཟད་ལས། །ཟབ་མོའི་དབང་བསྐུར་གནད་ལ་ཆེས་རྨོངས་པས། །བདག་འདྲའི་སློབ་དཔོན་ས་འཛིན་གཟུགས་བརྙན་དག །གཞན་གྱིས་གཉེར་བརྡས་འཇུག་བདེར་བཀླག་ཆོག་ཏུ། །བཀོད་པར་མཁས་རྣམས་དབྱིངས་ནས་མི་ཁྲེལ་ཞིང་། །གཏི་རྒན་སྨྱོན་པའི་རང་གཤིས་ཚུལ་ལ་དགོངས། །ཉོག་པོར་བསླད་ཅེས་བཀའ་བཀྱོན་མི་གནང་ཞུ། །དེ་སྐད་སྐྱིད་གྲོང་སྨྱོན་པས་སྒྲ་གྲགས་སོ། །ཨ་ཁུ་ཀོང་པོའི་སྔགས་འཆང་དགྱེས་གྱུར་ཅིག །སརྦ་མངྒ་ལཾ།། །། »